Lið Akraneskaupstaðar keppir í kvöld í úrslitaviðureign spurningakeppninnar Útsvars á RÚV . Í úrslitunum mæta Skagamenn liði Reykvíkinga og hefst útsending frá viðureigninni kl. 20:25 . Búast má við að Skagamenn nær og fjær og landsmenn allir verði sem límdir við sjónvarpstækin í kvöld enda er Útsvarið með vinsælustu sjónvarpsþáttum landsins . Sem dæmi um vinsældir keppninnar var ákveðið að fresta tónleikum Dúndurfrétta í Bíóhöllinni á Akranesi í kvöld um klukkustund svo tónleikagestir gætu fylgst með þættinum á breiðtjaldi hallarinnar . Í keppnisliði Akurnesinga eru þau Valgarð Lyngdal Jónsson , Þorkell Logi Steinsson og Sigurbjörg Þrastardóttir .